Swaar straf ná bendekoeël tweejarige eis(Foto: pixabay) ŉ Bendelid wat skuldig bevind is aan die moord op ŉ tweejarige seuntjie van Port Elizabeth is vir ŉ effektiewe 25 jaar tronk toe gestuur. Marshall Thomas (22) het vroegmiddag op 18 November 2018 uit ŉ veld aangestap gekom en op ŉ 17-jarige seun, wat op die trappies voor ŉ huis in Hartbeesstraat gesit het, losgebrand. Die tiener het in die straat ingehardloop, terwyl Thomas aanhou skiet het. Klein Hakeem Baartman (2) het langs die pad gespeel en is dood toe ŉ dwaalkoeël hom getref het. Die polisie het bevind die skietery het met bendebedrywighede verband gehou. Thomas is verlede jaar by ŉ kroeg in Gelvandale in hegtenis geneem, terwyl sy makker, Maxwell Muller (22), vroeër vanjaar aangekeer is. Muller was reeds in aanhouding in verband met ŉ onverwante moord- en poging tot moordsaak, het kol. Priscilla Naidu, polisiewoordvoerder, gesê. Die hooggeregshof in Port Elizabeth het Thomas Maandag 15 jaar tronkstraf opgelê vir moord, agt jaar vir poging tot moord, 15 jaar vir die onwettige besit van ŉ vuurwapen en drie jaar tronkstraf vir die onwettige besit van ammunisie. Sommige van sy vonnisse word gelyklopend uitgedien. Muller is agt jaar tronkstraf opgelê vir aandadigheid, agt jaar vir poging tot moord, 15 jaar vir die onwettige besit van ŉ vuurwapen, asook sewe jaar tronkstraf vir die onwettige besit van ammunisie. Naidu het gesê, soos Thomas, dien Muller ook 25 jaar effektiewe tronkstraf uit. Lt.genl. Liziwe Ntshinga het die vonnisse verwelkom en die ondersoekspan en aanklaers vir hul werk geloof. “Dit is ons verantwoordelikheid as wetstoepassers om die weerloses in die samelewing te beskerm en dié verantwoordelikhede moet ernstig opgeneem word deur ondersoeke, inhegtenisnemings en suksesvolle vervolging. “Hierdie is die eerste bendeverwante skuldigbevinding wat ingevolge die Wet op die Voorkoming van Georganiseerde Misdaad (beter bekend as Poca) in die Nelson Mandelabaai-metro behaal is. Vonnisse soos dié wys dat geregtigheid geskied vir ongevoelige misdadigers wat nou uit die samelewing verwyder word,” het Ntshinga gesê. Maroela Media het vroeër vandeesmaand berig ŉ vyfjarige kleuter is gewond nadat twee mans op ŉ ander een losgebrand en ŉ dwaalkoeël die kind in die maag getref het. Kort voor dié voorval het Jay-Linn Jantjies (6) in ŉ hospitaal gesterf, nadat sy sowat twee weke tevore óók deur ŉ dwaalkoeël getref is. Die man wat nou van haar moord beskuldig word, is ŉ dag voor haar dood in hegtenis geneem.